SET ปิดเช้าร่วง 13 จุด รับปัจจัยลบปมขัดแย้ง “รัสเซีย-ยูเครน” หวั่นบานปลาย
SET ปิดเช้าร่วง 13 จุด ตามตปท. รับปัจจัยลบจากสถานการณ์ความตึงเครียดระหว่างรัสเซียและยูเครน หวั่นบานปลาย แนวโน้มช่วงบ่ายคาดดัชนีฯเคลื่อนไหวแดนลบต่อเนื่อง โดยให้แนวรับที่ 1,680 จุด และแนวต้าน 1,695 จุด
14 ก.พ. 2565

นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ตลาดหุ้นไทยเช้านี้ปรับตัวลดลงมาในทิศทางเดียวกับตลาดหุ้นอื่นๆในภูมิภาค รับปัจจัยลบจากสถานการณ์ความตึงเครียดระหว่างรัสเซียและยูเครน หลังจากที่เจ้าหน้าที่ระดับสูงสหรัฐเตือนว่า รัสเซียพร้อมที่จะบุกโจมตียูเครนได้ทุกเมื่อ
โดยมีแรงขายในหุ้นกลุ่มที่ราคาปรับตัวขึ้นมาค่อนข้างมาก และหุ้นท่องเที่ยว แต่อย่างไรก็ตามมีแรงซื้อเข้ามาในหุ้นกลุ่มที่ไม่ได้รับกระทบจากสถานการณ์ระหว่างรัสเซียและยูเครน คือกลุ่มพลังงาน ปิโตรเคมี และกลุ่มที่มีงบการเงินดี
สำหรับแนวโน้มการลงทุนช่วงบ่าย นายมงคล กล่าวว่า ดัชนีฯน่าจะเคลื่อนไหวน่าอยู่ในแดนลบอย่างต่อเนื่อง โดยให้แนวรับที่ 1,680 จุด และแนวต้าน 1,695 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,553.19 ล้านบาท ปิดที่ 166.50 บาท ลดลง 1.50 บาท
PTT มูลค่าการซื้อขาย 2,477.92 ล้านบาท ปิดที่ 40.75 บาท เพิ่มขึ้น 0.50 บาท
BANPU มูลค่าการซื้อขาย 1,835.36 ล้านบาท ปิดที่ 11.60 บาท เพิ่มขึ้น 0.30 บาท
AOT มูลค่าการซื้อขาย 1,532.61 ล้านบาท ปิดที่ 63.50 บาท ลดลง 1.50 บาท
PTTEP มูลค่าการซื้อขาย 1,507.40 ล้านบาท ปิดที่ 134.00 บาท เพิ่มขึ้น 3.00 บาท